  Виталий Пронин Толэзьлы быдэ Удмуртиын 150 пала выль семья кылдэ. Кылем шутэтскон нуналъёсы шудоослэн радазы шедизы спортысь кизили - куасэн бызьылӥсь Максим Вылегжанин но журналист Альбина Гареева.Шаркан черкогуртын вордскем Максим Вылегжанин Россиысь кужмоез куасэн бызьылӥсь. Дуннелэн чемпионатаз куинь азвесь медаль басьтылӥз. Универсиадаын но Россилэн чемпионатъёсаз трос пол вормылэм спортсмен кузпалъяськиз «Мынам Удмуртие» телерадиокомпаниын ужась иворчиен Альбина Гарееваен. Выль семьяез ӟечкылаз Удмуртилэн Президентэз но.- Семья кылдытон - шумпотон но сюлмаськон, - пусйиз Александр Волков. - Туннэ нуналысен лёгоно сюресты одӥг луыны кулэ. Азяды пуктэм ужпумъёстэс котьку ӵошен быдэстыны тырше. Шудбур, яратон, ог-огдэс валан но чидан тӥледлы.Шумпотымон: егит кузпалъёс азьланяз но вордскем шаермес данъяны медо, палэнэ кошкон сярысь кылпум ӧз поттылэ. Егит кузпалъёсты ӟечкыланы вуылӥзы Россиысь ваньмыз сямен куасэн бызьылӥсьёс.Руфима Павловна, Максимлэн анаез, сюан ортчытон пумысен туж сюлмаськем. Шумпотэ: оскымон кие, пе, пимес сётӥмы. Та егитъёс ог-огзэс ӟеч тодо, эшлыко кусыпъёссы кыстӥськизы 5 арлэсь кема.Сюан бере тросэз егитъёс «чечы» толэзь радъяло. Нош куасэн бызьылӥсьёслэн мултэссэ мусояськыны дырзы ӧвӧл. Максим Вылегжанин Россиысь эшъёсыныз ӵош толон Италие кошкиз.Валентина Емельянова. Теги: Адемкарымон  